SV-toppenes kraftplan får hard kritikk internt 
Torgeir Knag Fylkesnes og Lars Haltbrekken har laget en plan for kraftutbygging i Norge. I et internt SV-notat slaktes planen av sentralstyremedlem Ådne Naper.  «Vi mister troverdighet i klimadebatten overfor andre samfunnsaktører, fordi vi baserer oss på antagelser som er beviselig urealistiske.» Dette er bare én av de rimelige harde konklusjonene i det interne notatet Aftenposten har fått tilgang til.  Bakgrunnen er at et omstridt politisk tema, vindkraft på land, skal behandles på SVs landsstyremøte denne helgen.  SV-motstand mot fornybar energi Vindkraft gir relativt billig, fornybar energi – men SV er imot. Partiet åpner bare for småskala vindkraft på industriområder. Årsaken er naturvern. Partiet vil ikke ofre uberørt natur.  Vindkraft på land er dessuten svært upopulært. I Norge har folkelig motstand i lang tid ført til full stans i utbygging av slik kraft.  Men regjeringens energikommisjon mener det må bygges ut mye mer kraft, og at vindkraft på land må til.  Regjeringen, LO og NHO er på samme linje. De mener det trengs mye mer ren kraft til klimatiltak og ny industri.  Men regjeringen gjør opp budsjettene sine med SV. Partiets posisjon kan derfor få stor betydning for utbygging.  SV-dragkamp om vindkraft En av sakene som er til behandling på landsstyremøtet, er en uttalelse om utbygging av kraft.  Forslaget er sendt inn av nestleder Torgeir Knag Fylkesnes, miljøpolitisk talsperson Lars Haltbrekken og partiets miljøpolitiske utvalg. De foreslår en egen plan for hvordan Norge kan skaffe like mye kraft som energikommisjonen mener Norge trenger – uten å bygge ut vindkraft på land.  Sentralstyremedlem Ådne Naper er ikke overbevist. Han har sendt landsstyret et notat med kommentarer til forslaget og med forslag til løsninger.  «Uttalelsen viser mot sin hensikt at det ikke er mulig å nå klimamålene uten vindkraft på land», skriver han i et notat han har utformet om forslaget.  Han mener SV-toppenes kraft-regnestykke hviler på en sum av «svært store og sårbare antagelser». Særlig om hvor mye mer kraft det er mulig å hente på utbygging av havvind, vannkraft og solkraft innen 2030. For at konklusjonen i uttalelsen skal stå seg, må samtlige av disse antagelsene slå til i full effekt, fastslår Naper.  «Dermed blir uttalelsen fort til en plan for å ikke nå klimamålene, fordi vi heller prioriterer motstand mot vindkraft på bekostning av omstilling av norsk industri, viktige klimatiltak, og trygging av norske arbeidsplasser», skriver han. Han viser blant annet til at SV regner med full og rask uttelling fra de planlagte havvindprosjektene Sørlige Nordsjø 2 og Utsira Nord. I tillegg til at oljenæringen finansierer og bygger en drøss med uspesifiserte havvindprosjekter i løpet av fem år.  «En meget stor antagelse å basere seg på», ifølge Naper. Vil ikke ha vindkraft-omkamp Torgeir Knag Fylkesnes tar kritikken med fatning. Han viser til at SVs valgprogram fastslår at partiet er imot vindkraft på land i uberørt natur.  – Så vet jeg at Naper mener at det er nødvendig med vindkraft på land i uberørt natur. Og det er greit. Men vi har et klart programvedtak og styrer ut ifra det, sier Fylkesnes til Aftenposten.  Planen er laget med den beste tilgjengelige informasjon, ifølge Fylkesnes. Han fastslår at den viser nettopp at det er mulig å bygge ut nok kraft uten vindkraft på land.  – Men basert på mange sårbare antagelser, ifølge Naper. Han viser blant annet til at den krever at oljenæringen bygger ut 10 TWh i uspesifiserte havvindprosjekter i løpet av fem år. Har han ikke et poeng? – Vi jobber med det. Vi har et løp på flytende havvind. Vi har et vedtak med regjeringen om at de i forbindelse med revidert statsbudsjett i år skal legge frem tiltak for å fremme elektrifisering av sokkelen med utgangspunkt i flytende havvind.  Ådne Naper sier til Aftenposten at han mener SV må ta diskusjonen om vindkraft på land selv om programmet fra 2021 fastslår at partiet er imot.  – Mye har skjedd på energifeltet siden 2021. Vi har hatt tre unntaksår siden, sier han. Han forteller at han har fått mange støttemeldinger, men han tør ikke spå utfallet av landsstyrets behandling. 
Torgeir Knag Fylkesnes og Lars Haltbrekken har laget en plan for kraftutbygging uten landbasert vindkraft.  Ådne Naper i SV kritiserer denne planen sterkt i et internt notat.  Debatten vil bli tatt opp på SVs landsstyremøte nå til helgen.